9.  การควบคุมภายใน

    1.  การควบคุมภายในและการตรวจสอบภายใน

คณะกรรมการบริษัทได้จัดให้มีระบบการควบคุมภายในที่ครอบคลุมทุกด้าน
เพื่อให้การปฏิบัติงานของบริษัท เป็นไปตามเป้าหมาย ข้อบังคับ ระเบียบที่เกี่ยวข้อง
รวมถึงได้จัดให้มีกลไกการตรวจสอบ และถ่วงดุลที่มีประสิทธิภาพอย่างเพียงพอ ในการปกป้อง รักษา
และดูแลเงินทุนของผู้ถือหุ้น และสินทรัพย์ของบริษัทและบริษัทย่อย กำหนดลำดับชั้นของการอนุมัติ
และความรับผิดชอบของผู้บริหาร และพนักงาน
กำหนดระเบียบการปฏิบัติงานอย่างเป็นลายลักษณ์อักษรมีฝ่ายตรวจสอบภายในทำหน้าที่ตรวจสอบการปฏิบัติงานของทุกหน่วยงานให้เป็นไปตามที่กฏระเบียบที่กำหนดไว้
รวมทั้ง คณะกรรมการตรวจสอบทำหน้าที่กำกับดูแลการดำเนินงาน และบริหารงานของบริษัท
เพื่อให้บริษัทมีระบบการควบคุมภายในที่มีประสิทธิภาพ
ระบบรายงานทางการเงินที่น่าเชื่อถือโดยฝ่ายตรวจสอบภายในทำหน้าที่ตรวจสอบ
และทบทวนระบบการควบคุมภายในของบริษัทฯและบริษัทย่อยและรายงานผลการตรวจสอบตรงต่อคณะกรรมการตรวจสอบ

ในการประชุมคณะกรรมการตรวจสอบครั้งที่ 1/2556 เมื่อวันที่ 26 กุมภาพันธ์ 2556
คณะกรรมการตรวจสอบซึ่งเป็นคณะกรรมการอิสระทั้ง 3
ท่านได้ประเมินระบบการควบคุมภายในโดยได้ซักถามจากหัวหน้าหน่วยงานตรวจสอบภายในแล้วได้สรุปว่าระบบการควบคุมภายในของบริษัทและบริษัทย่อยมีความเหมาะสมและเพียงพอต่อการดำเนินธุรกิจของบริษัทฯและบริษัทย่อย
และมีประสิทธิภาพเพียงพอที่จะลดความเสี่ยงทางธุรกิจ
การปฏิบัติงานของหน่วยงานตรวจสอบภายในประจำปี 2555 ในการตรวจสอบหน่วยงานต่าง ๆ
ของบริษัทและบริษัทย่อยไม่พบข้อบกพร่องที่เป็นสาระสำคัญของระบบการควบคุมภายในซึ่งจะมีผลกระทบต่อการดำเนินงานของบริษัทฯ
และบริษัทย่อย และผู้สอบบัญชีไม่ได้รายงานว่าพบข้อบกพร่องที่เป็นสาระสำคัญ

2.  รายงานคณะกรรมการตรวจสอบประจำปี 2555

เรียน ท่านผู้ถือหุ้น บริษัท เอเชีย เอวิเอชั่น จำกัด (มหาชน)

คณะกรรมการตรวจสอบของบริษัทฯ ได้รับการแต่งตั้ง ณ การประชุมผู้ถือหุ้นเมื่อ วันที่ 26 ธันวาคม
2554 ประกอบด้วยคณะกรรมการอิสระซึ่งเป็นผู้ทรงคุณวุฒิ จำนวน 3 ท่าน โดยมีนาย พงศธร
สิริโยธิน เป็นประธานคณะกรรมการตรวจสอบ นายดิสธร วัชโรทัย และนายณัฐวุฒิ เภาโบรมย์
เป็นกรรมการ และหัวหน้างานหน่วยงานตรวจสอบภายในเป็นเลขานุการ

ต่อมาเมื่อวันที่ 21 กันยายน 2555 นายพงศธร สิริโยธิน
ได้ลาออกจากการเป็นประธานคณะกรรมการตรวจสอบ คณะกรรมการบริษัทจึงได้แต่งตั้ง นายอารักษ์
ชลธาร์นนท์ เป็นประธานคณะกรรมการการตรวจสอบ เมื่อวันที่
1 พฤศจิกายน 2555

กรรมการตรวจสอบทุกท่านมีคุณสมบัติครบถ้วนตามหลักเกณฑ์ของตลาดหลักทรัพย์แห่งประเทศไทย
และได้ปฏิบัติหน้าที่และความรับผิดชอบครบถ้วนตามกฏบัตรคณะกรรมการตรวจสอบที่อนุมัติโดยคณะกรรมการบริษัท
และ สอดคล้องกับประกาศตลาดหลักทรัพย์แห่งประเทศไทย

ในรอบบัญชีสิ้นสุดวันที่ 31 ธันวาคม 2555 คณะกรรมการตรวจสอบได้มีการประชุมกับฝ่ายบริหาร
ผู้ตรวจสอบภายในและผู้สอบบัญชีจำนวน 5 ครั้ง
โดยคณะกรรมการตรวจสอบทุกท่านเข้าร่วมประชุมครบถ้วน ซึ่งสรุปสาระสำคัญได้ดังนี้

1. สอบทานงบการเงินรายไตรมาสและงบการเงินประจำปี 2555
ร่วมกับผู้สอบบัญชีและผู้บริหารโดยสอบถามและให้คำแนะนำและข้อคิดเห็นที่เป็นประโยชน์
เพื่อให้มั่นใจว่าการจัดทำงบการเงิน มีความถูกต้อง ครบถ้วน เชื่อถือได้
และเป็นไปตามมาตรฐานบัญชีที่รับรองทั่วไป รวมทั้งมีการเปิดเผยข้อมูลที่เพียงพอ เหมาะสม

2. สอบทานประสิทธิภาพและประสิทธิผลของระบบควบคุมภายใน การบริหารความเสี่ยง
และระบบการตรวจสอบภายในของบริษัทฯร่วมกับหน่วยงานตรวจสอบภายใน ผู้บริหาร และ
ผู้สอบบัญชี

3.
พิจารณากฏบัตรของคณะกรรมการตรวจสอบและกฏบัตรของหน่วยงานตรวจสอบภายในให้ทันสมัยและเหมาะสมกับสภาพแวดล้อมขององค์กร

4. สอบทานรายงานผลการตรวจสอบภายในแต่ละไตรมาสปี 2555 และ
ติดตามให้มีการปรับปรุงแก้ใขตามข้อเสนอแนะของรายงานผลการตรวจสอบเพื่อให้การปฏิบัติงานเป็นไปอย่างมีประสิทธิภาพ
และเกิดประสิทธิผล นอกจากนี้ได้พิจารณาให้ความเห็นชอบแผนการตรวจสอบภายในประจำปี 2556
และประเมินผลการปฏิบัติของหัวหน้างานหน่วยงานตรวจสอบภายใน

5.
สอบทานและให้ความเห็นต่อรายการเกี่ยวโยงกันหรือรายการที่อาจมีความขัดแย้งทางผลประโยชน์
รวมถึงการเปิดเผยข้อมูลดังกล่าว
ตามข้อกำหนดของตลาดหลักทรัพย์แห่งประเทศไทยและสำนักงานคณะกรรมการกำกับหลักทรัพย์

6. พิจารณาคัดเลือกแต่งตั้งและค่าตอบแทนของผู้สอบบัญชี โดยพิจารณาจากความรู้ทางธุรกิจ
ประสบการณ์ ความเหมาะสมของค่าตอบแทนและความเป็นอิสระของผู้สอบบัญชี
ทั้งนี้สำหรับรอบปีบัญชีสิ้นสุดวันที่ 31 ธันวาคม 2555 คณะกรรมการตรวจสอบได้คัดเลือกและเสนอชื่อ
นายชาญชัย ชัยประสิทธิ์ ผู้สอบบัญชีรับอนุญาตเลขที่ 3760 นายขจรเกียรติ อรุณไพโรจนกุล
ผู้สอบบัญชีรับอนุญาตเลขที่ 3445 และนายไพบูล ตันกูล ผู้สอบบัญชีรับอนุญาตเลขที่ 4298
เป็นผู้สอบบัญชีของบริษัทฯและบริษัทย่อย

7. พิจารณาสอบทานให้บริษัทฯปฏิบัติตามว่าด้วยกฏหมายหลักทรัพย์และตลาดหลักทรัพย์
ข้อกำหนดของตลาดหลักทรัพย์ กฏหมายที่เกี่ยวข้องกับธุรกิจ รวมถึงนโยบายกำกับการดูแลที่ดี
โดยประสานงานกับผู้บริหารและหน่วยงานตรวจสอบภายใน

จากการปฏิบัติดังกล่าวข้างต้น คณะกรรมการตรวจสอบมีความเห็นว่าในปี 2555
บริษัทฯมีการจัดทำงบการเงินอย่างถูกต้อง เป็นไปตามมาตรฐานบัญชีที่รับรองทั่วไป
รวมทั้งมีการเปิดเผยสาระสนเทศอย่างเพียงพอ ครบถ้วนและเชื่อถือได้ มีระบบการควบคุมภายใน
การตรวจสอบอบภายในและการบริหารความเสี่ยงที่เหมาะสมและมีประสิทธิภาพ
รวมทั้งมีการปฏิบัติตามกฏหมายและระเบียบที่เกี่ยวข้องและมีการปฏิบัติงานที่สอดคล้องกับระบบการกำกับดูแลที่ดีอย่างเพียงพอและโปร่งใส

อารักษ์ ชลธาร์นนท์

ประธานกรรมการตรวจสอบ